苏轼
朝云诗（并引）
世谓乐天有粥骆马放杨柳枝词，嘉其主老病不忍去也。
然梦得有诗云：春尽絮飞留不得，随风好去落谁家。
乐天亦云：病与乐天相伴住，春随樊子一时归。
则是樊素竟去也。
予家有数妾，四五年相继辞去，独朝云者随予南迁。
因读乐天集，戏作此诗。
朝云姓王氏，钱唐人，尝有子曰幹儿，未期而夭云。
不似杨枝别乐天，恰如通德伴伶玄。
阿奴络秀不同老，天女维摩总解禅。
经卷药炉新活计，舞衫歌扇旧因缘。
丹成逐我三山去，不作巫阳云雨仙。